**NACRT**



REPUBLIKA HRVATSKA

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_

Na temelju članka 78. Zakona o koncesijama ("Narodne novine", broj 69/17. i 107/20) i članka 33. Statuta Općine Sveta Nedelja („Službene novine Općine Sveta Nedelja“, broj 11/18. i 3/21) Općinsko vijeće Općine Sveta Nedelja na sjednici održanoj dana \_\_\_\_\_\_\_\_\_\_\_\_\_ donijelo je

**SREDNJOROČNI (TROGODIŠNJI) PLAN**

**davanja koncesija na području Općine Sveta Nedelja**

**za razdoblje od 2025. do 2027. godine**

**Članak 1.**

Ovim Srednjoročnim (trogodišnjim) planom davanja koncesija planira se davanje koncesije za obavljanje komunalne djelatnosti na području Općine Sveta Nedelja, određuje se rok i procijenjena godišnja naknada za koncesiju, planiraju se rashodi za koncesiju i prihod od koncesije, navodi se ocjena očekivane gospodarske koristi od planirane koncesije te pravna osnova za davanje koncesije.

**Članak 2.**

Općina Sveta Nedelja u razdoblju od 2025. do 2027. godine planira dati koncesiju za obavljanje komunalne djelatnosti kako slijedi:

* vrsta i predmet koncesije: koncesija za obavljanje komunalne djelatnosti - obavljanje dimnjačarskih poslova na području Općine Sveta Nedelja
* planirani broj koncesija: jedna koncesija
* rok na koji se koncesija daje : pet godina
* procijenjena godišnja naknada za koncesiju: 340,00 eura
* planirani prihod od koncesije: 1.700,00 eura
* planirani rashodi za koncesiju: u visini troškova provođenja postupka za davanje koncesije
* ocjena očekivane gospodarske koristi od koncesije:
* korist za davatelja koncesije: financiranje građenja i održavanja komunalne infrastrukture sredstvima ostvarenim od koncesije
* korist za državni proračun: ostvarenje sredstava s osnove poreza na dohodak, poreza na dobit, poreza na dodanu vrijednost, doprinosa i drugih davanja koja plaća gospodarski subjekt – koncesionar
* pravna osnova za davanje koncesije: članak 44. stavak 1. točka 4. Zakona o komunalnom gospodarstvu („Narodne novine“, broj 68/18, 110/18 - Odluka USRH i 32/20), članak 8. stavak 1. točka 14. Zakona o koncesijama („Narodne novine“, broj 69/17. i 107/20) i Odluka o određivanju komunalne djelatnosti koja se može obavljati na temelju koncesije („Službene novine Općine Sveta Nedelja“, broj 11/20).

**Članak 3.**

Koncesija iz članka 2. ove Odluke planira se dati u 2027. godini.

**Članak 4.**

(1) Ovaj Plan stupa na snagu osmoga dana od dana objave u „Službenim novinama Općine Sveta Nedelja“.

(2) Ovaj Plan objavit će se i na standardnom obrascu objavljenom na mrežnim stranicama ministarstva nadležnog za financije.

**Predsjednik**

**Općinskog vijeća**

**Nenad Radičanin**

**O b r a z l o ž e n j e**

Odredbom članka 78. stavkom 1. Zakona o koncesijama („Narodne novine“, broj 69/17. i 107/20) propisano je da davatelj koncesije izrađuje i dostavlja ministarstvu nadležnom za financije godišnji, a na zahtjev ministarstva nadležnog za financije, i srednjoročni (trogodišnji) plan davanja koncesija.

Sadržaj srednjoročnog (trogodišnjeg) plana davanja koncesija propisan je odredbom članka 78. stavkom 9. Zakona o koncesijama, pa se tako u istome imaju navesti gospodarska i druga područja u kojima se planiraju dati koncesije, građevine koje će se graditi odnosno djelatnosti koncesije, planirani rashodi za koncesije i prihodi od koncesija te ocjena očekivane gospodarske koristi od planiranih koncesija.

Pored naprijed navedenih podataka navedeni plan, prema odredbi članka 78. stavka 10. istoga Zakona, može sadržavati i druge elemente koji su od značenja za provedbu učinkovite politike koncesija.

Slijedom svega naprijed navedenog, utvrđen je ovaj Nacrt Srednjoročnog (trogodišnjeg) plana davanja koncesija na području Općine Sveta Nedelja za razdoblje od 2025. do 2027. godine te se u odnosnom razdoblju istim planira davanje samo jedne koncesije za obavljanje komunalne djelatnosti - obavljanje dimnjačarskih poslova i to na rok od pet godina.

Naime, Općina Sveta Nedelja je tijekom 2022. godine provela postupak za dodjelu koncesije za obavljanje komunalne djelatnosti – obavljanje dimnjačarskih poslova te je koncesiju za obavljanje odnosne komunalne djelatnosti dodijelila Trgovačkom društvu DIMOTERM j.d.o.o. za usluge, sa sjedištem u Labinu, Karla Kranjca 15/2, OIB: 72433905914 s kojim je dana 13. siječnja 2023. godine sklopljen ugovor o koncesiji na rok od pet godina.

Budući da ugovor o koncesiji za obavljanje komunalne djelatnosti – obavljanje dimnjačarskih poslova ističe s danom 13. siječnja 2028. godine te budući da se radi o komunalnoj djelatnosti čije je obavljanje na području Općine Sveta Nedelja potrebno osigurati neprekinuto, to je davatelj koncesije, sukladno odredbi članka 17. stavka 7. Zakona o koncesijama, obvezan novi postupak davanja koncesije za istu djelatnost pokrenuti najmanje 12 mjeseci prije isteka roka na koji je koncesija dana odnosno najkasnije do dana 13. siječnja 2027. godine.

S obzirom na navedeno potrebno je koncesiju za obavljanje komunalne djelatnosti – obavljanje dimnjačarskih poslova uvrstiti u Srednjoročni (trogodišnji) plan davanja koncesija na području Općine Sveta Nedelja za razdoblje od 2025. do 2027. godine.

Godišnja naknada za odnosnu koncesiju procjenjuje se u iznosu od 340,00 eura, slijedom čega bi planirani prihod od iste za vrijeme trajanja koncesije iznosio 1.700,00 eura.

Rashodi za koncesiju planiraju se u visini troškova provođenja postupka za davanje koncesije, a od odnosne koncesije očekuje se gospodarska korist za davatelja koncesije i za državni proračun.

Da bi se omogućilo javnosti da se uključi u postupak donošenja Srednjoročnog (trogodišnjeg) plana davanja koncesija na području Općine Sveta Nedelja za razdoblje od 2025. do 2027. godine, o Nacrtu navedenog Plana provest će internetsko savjetovanje s javnošću u trajanju od 30 dana.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Srednjoročnog (trogodišnjeg) plana davanja koncesija na području Općine Sveta Nedelja za razdoblje od 2025. do 2027. godine koji će se zajedno s Izvješćem o provedenom savjetovanju s javnošću uputiti Odboru za prostorno uređenje, graditeljstvo, komunalne poslove i zaštitu okoliša te potom Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**